Réttindagæslumaður fatlaðra tekinn til starfa á Vesturlandi Jón Þorsteinn Sigurðsson hóf í sumar störf sem réttinda-gæslumaður fatlaðra á Vesturlandi og Vestfjörðum . Hefur hann starfsaðstöðu á Akranesi . Í lögum um réttindagæslu fyrir fatlaða , sem sett voru sl. sumar , segir að á landinu skuli starfa svæðisbundnir réttindagæslumenn fatlaðs fólks sem hafi það hlutverk að gæta hagsmuna og réttar fatlaðra gagnvart opinberum aðilum og samfélaginu í heild . Með setningu laganna og skipun réttindagæslumanna er festur í sessi lögbundinn réttur fatlaðra til aðstoðar og hagsmunagæslu gagnvart opinberum stofnunum sem og í daglegu lífi . Eiga fatlaðir í kjölfarið að eiga greiðari aðgang en áður að aðstoð varðandi samskipti sín við sveitarfélög , Tryggingastofnun og aðra sem þeir þurfa að hafa samskipti við í sínu daglega lífi . Með þessum nýju störfum eru bundnar vonir við að stigið sé framfaraskref í réttindamálum fatlaðra á Vesturlandi sem og annars staðar á landinu . Starfssvæði Jóns er víðfeðmt , nær frá Hvalfirði , um Vesturland , Vestfirði og til Hólmavíkur . „ Ég hef notað tímann frá því ég hóf störf til að heimsækja þá staði og einstaklinga sem koma til með að nýta sér mína þjónustu , sýna mig og sjá aðra . Ég tel nauðsynlegt að starfsmaður af þessu tagi sé sýnilegur og þess vegna legg ég áherslu á að láta fólk vita af þessu nýja starfi og til hvers það geti ætlast af mér varðandi málefni þess . Hingað til hefur vantað sýnilegt fordæmi fyrir því að réttur fatlaðra sé sóttur og vonandi verður mitt starf til þess að fatlaðir og samfélagið verði betur meðvitað um réttindi þeirra , “ segir Jón . Nánar verður rætt við Jón í Skessuhorni sem kemur út á morgun .